पानाजी , 5 नभेम्बरःफुटबल स्पर्टस डेभलपमेन्ट लिमिटेड सुंद'यै एफ एस डि एलआ फैगौ 7 थि सिजन इन्डियान सुपार लीग ( आइ एस एल ) नि गिबि राउन्डआव गासै मोन 11 हान्जाफोरनि मेच गेलेगोनखौ फोसावनानै होबाय । मख'नो गोनांदि , हादरनि गेजेराव कभिङ - 19 नि गोसारनाय थासारिनि गेजेरावबो फैगौ बावैसो साननिफ्राय गवा राइज्योनि फुटबल फोथारआव खुंनो थाखाय बे समाव गोख्रोङै साखा - फारा जादों । बे सिजननि आइएसएलनि गेलेनाया सोलिफु नभेम्बर दाननि फैगौ 20 अक्टनिफ्राय ग'वा राइज्योनि मोनथाम फुटबल स्टेडियामफोर जि एम जि स्टेडियाम बाम्बलिम , जे एल नेहरु स्टेडियाम आरो तिलक मैदान स्टेडियामआव गेलेगोन । दासान्दि हान्जाफोरा बाहागो लानो साखा - फारा जानायनि गेजेरावनो थांनाय माखासे सान सिगाङाव सोनाब बंग राइज्योनिफ्राय गुबुन मोनसे हान्जा एस सि इस्ट बेंगल हान्जाया गिबि खेब बाहागो लागोन । हादरनि गेजेरावनो गुबुन मोनसे गोजामसिन फुटबल क्लाब इस्ट बेंगलआ बे सिजननि आइ एस एलआव गेलेनो थियारि जानायनि गिबि मेचखौ फैगौ 27 नभेम्बरखालि एथलेटिक' डि कलकाता महन बागाननि हेंथायै मोगा - मोगि गेलेगोन । बे मेचखौ तिलक मैदान स्टेडियामआव गेलेनाय जागोन । हादरनि अनगायैबो मुलुगनि गेजेरावनो मिबथिसार जानाय इन्डियान सुपार लीगआ गुबुन गुबुन बोसोरनि खुंजाबोनायाव नायग्रा सुबुंफोरनि आबुं हेफाजाबखौ मोन्नो हाबोदोंब्लाबो नाथाय बे सिजननि आइ एस एलखौ भारतनि गवा राइज्योआव खुंनो थाखाय थांखि लादों । आइ एस एलनि गिबि मेचखौ 20 नभेम्बरखालि ए टि के महन बागान क्लाब आरो केरेला ब्लास्टार्स एफ सिनि गेजेराव गेलेगोन । मोनसे सुलुंनि बादिब्ला , बे सिजननि आइ एस एलआव गासै मोन 115 मेचफोरखौ गेलेगोन । अदेबानि थांनाय सिजनआव हान्जाफोरनि गेजेराव गासै 95 मेचखौ गेलेदोंमोन । गुबुन फार्सेथिं बे सिजननि नैथि मेचखौ थांनाय सिजननि आइ एस एलखौ देरहानाय एफसि गवाआ बेंगालुरु एफसिनि हेंथायै मोगा - मोगि गेलेगोन । थांनाय सिजन आइ एस एलनि मेच गेलेनायखौ नुनो मोन्नानै गोबां सुबुंफोरा गोजोन्नाय फोरमायदोंमोन । नाथाय बे सिजननि आइ एस एलनि गेलेनायखौ स्टेडियामआव नुनो मोनगोन ना मोना बेनि सायाव दासिम रोखा जायाखै । आइ एस एल खुंफु आफादनि सुलुङाव मिबथिहोबावनाय बादिब्ला , गुबुन मोन 55 मेचफोरनि गेलेनाय अक्टखौ फैगौ डिसेम्बर दानआव फोसावनाय जागोन । थांनाय सिजननि आइएसएलआव माखासे हान्जाफोरा गोख्रों गेलेनानै टप - 4 आव जायगा लानो हादोंमोन । नाथाय बे सिजनआव हान्जाफोरनि गेलेनायखौ आरोबाव गोख्रोंसिन नुनो मोनगोनखौ मिजिंथिदों । 
20 नभेम्बरनिफ्राय ग'वायाव आइ एस एलनि मेचआ जागायजेनगोन